钦定古今图书集成/明伦汇编/氏族典/第375卷 > 《凌迪知万姓统谱》 > 董昌
## 钦定古今图书集成/明伦汇编/氏族典/第375卷 > 《凌迪知万姓统谱》 > 董昌

按《唐书董昌传》：“昌，杭州临安人。始籍土团军，以功累
擢石镜镇将。中和三年，刺史路审中临州，昌率兵拒，
不得入，即自领州事。镇海节度使周宝表为刺史。昌
已破刘汉宏兵益彊，进义胜军节度使，检校尚书右
仆射。始为治廉平，人颇安之。僖宗时，天下贡赋不入，
独昌赋外献常参倍，旬一遣，以五百人为率，率给一”
刀，后期即诛。朝廷赖其入，故累拜检校太尉、同中书
门下平章事，爵陇西郡王。寖自侈大，托神以诡众，凡
民讼，不视狱，但与掷博齿，不胜者死，用人亦取胜者。
下厌其虐，乃劝为帝。昌大喜，乾宁二年即伪位，国号
大越。罗平，建元曰“天册”，自称圣人。以次拜置诸官，官
属不徇昌旨者，皆诛死。镇海节度使钱镠讨之。镠将
顾全武等数败昌军，昌去伪号，复为节度使。全武攻
益急，昌保子城。镠将骆团入见绐，言“奉诏迎公居临
安。”昌信之。全武执昌还及江西，斩之，投尸于江，传首
京师，夷其族，发昌先墓，火之。